Title: ประกาศคณะกรรมการประมงประจำจังหวัดชลบุรี เรื่อง กำหนดเครื่องมือทำการประมง วิธีการทำการประมง และพื้นที่ทำการประมงที่ห้ามใช้ทำการประมงในที่จับสัตว์น้ำเขตทะเลชายฝั่งจังหวัดชลบุรี พ.ศ. 2561

ประกาศคณะกรรมการประมงประจำจังหวัดชลบุรี
เรื่อง กำหนดเครื่องมือทำการประมง วิธีการทำการประมง และพื้นที่ทำการประมง
ที่ห้ามใช้ทำการประมงในที่จับสัตว์น้ำเขตทะเลชายฝั่งจังหวัดชลบุรี
พ.ศ. ๒๕๖๑

ด้วยสภาพภูมิอากาศของจังหวัดชลบุรีอยู่ภายใต้อิทธิพลของลมมรสุม
๒ ชนิด คือ ลมมรสุมตะวันออกเฉียงเหนือ และลมมรสุมตะวันตกเฉียงใต้ ประกอบกับเรือประมงประเภทอวนครอบ
อวนช้อนหรืออวนยกหมึกในพื้นที่จังหวัดชลบุรีขนาดเล็กทำให้ไม่สามารถออกไปทำการประมงนอกเขตทะเลชายฝั่งได้
เพื่อการบริหารจัดการทรัพยากรสัตว์น้ำ รวมทั้งลดผลกระทบและบรรเทาความเดือดร้อนให้แก่ชาวประมงในพื้นที่จังหวัดชลบุรี

อาศัยอำนาจตามความในมาตรา
๒๘ วรรคหนึ่ง (๓) และมาตรา ๗๑ วรรคหนึ่ง (๑)และวรรคสาม แห่งพระราชกำหนดการประมง พ.ศ. ๒๕๕๘ คณะกรรมการประมงประจำจังหวัดชลบุรีโดยอนุมัติรัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ ๑  ห้ามมิให้ผู้ใดใช้เครื่องมืออวนครอบ อวนช้อน
หรืออวนยกหมึก ที่ใช้ประกอบเครื่องกำเนิดไฟฟ้า (เครื่องปั่นไฟ) หรือแหล่งจ่ายไฟ ทำการประมงในเขตทะเลชายฝั่งจังหวัดชลบุรี เว้นแต่การทำการประมงนอกเขตระยะ
๑,๐๐๐ เมตร นับจากขอบน้ำตามแนวชายฝั่ง โดยใช้เครื่องมืออวนครอบ
อวนช้อน หรืออวนยกหมึก ที่มีขนาดช่องตาไม่ต่ำกว่า ๓.๒ เซนติเมตร และเครื่องกำเนิดไฟฟ้าหรือแหล่งจ่ายไฟที่มีกำลังไฟฟ้ารวมไม่เกิน
๕ กิโลวัตต์

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๒ ตุลาคม พ.ศ. ๒๕๖๑
ภัครธรณ์  เทียนไชย
ผู้ว่าราชการจังหวัดชลบุรี
ประธานคณะกรรมการประมงประจำจังหวัดชลบุรี

พัชรภรณ์/ธนบดี/จัดทำ
๒๕ ธันวาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๘๓ ง/หน้า ๕๘/๙ พฤศจิกายน ๒๕๖๑